23 Julie 2010. "Liewe Jesus?" - Lynnwood Gemeente
Gepubliseer deur Peet Crous op 21 Julie 2010 om 10:49
Ongelukkig is dit ook waar dat mense die woorde "Liewe Jesus" wil gebruik soos 'n pleister - as ietsie seer is, wanneer 'n kind sy knieg geskaaf het, pleister ons dit reg met 'n slagspreuk oor Liewe Jesus. Ander kere weer wil christene die benaming gebruik soos 'n "soft toy." Dit is sag, warm en troetelbaar en mens gebruik dit wanneer die donker jou wil vang in 'n eensame nag.
Hoe gereeld lees ons van "Liewe Jesus" in die Bybel?
Wat gebeur dan as ons God nie verstaan nie, soos dit vir Job en sy vriende getref het? Gebruik hulle dan 'n generiese uitdrukking soos: "Siestog. Liewe Jesus sal alles regmaak"? Hulle het in sirkels by mekaar verby gepraat. Gerda de Villiers het my nogal goed met Job gehelp. Sy vertel dat verhoudinge in Job wen. Beredenerings oor presies hoe God is, laat mense se koppe draai, maar ons kan steeds in 'n lewende verhoudinge met die liefdevolle God staan. Aan die einde van die boek Job, is God vies vir Job se vriende. Wat doen Job dan? Hy bring 'n offer vir sy vriende. Hulle het almal vir God op verskillende maniere verstaan, maar hulle bly vriende en gelowiges.